Document ID: 31994R2733

KOMISSION ASETUS (EY) N:o 2733/94,
annettu 9 päivänä marraskuuta 1994,
luvan antamisesta Yhdistyneelle kuningaskunnalle sallia määritetyllä alueella tuotettujen pöytäviinien ja laatuviinien alkoholipitoisuuden lisäkohottaminen
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (EY) N:o 1891/94(2), ja erityisesti sen 18 artiklan 4 kohdan ja sen 81 artiklan,
ottaa huomioon erityisesti määritetyillä alueilla tuotettuja laatuviinejä koskevista erityissäännöksistä 16 päivänä maaliskuuta 1987 annetun neuvoston asetuksen (ETY) N:o 823/87(3), sellaisena kuin se on viimeksi muutettuna asetuksella (ETY) N:o 3896/91(4), ja erityisesti sen 8 artiklan 2 kohdan,
sekä katsoo, että
asetuksen (ETY) N:o 822/87 18 artiklan 1 kohdan mukaan jäsenvaltiot voivat sallia luonnollisen todellisen tai potentiaalisen alkoholipitoisuuden kohottamisen ainoastaan tietyissä rajoissa,
vuonna 1994 Yhdistyneen kuningaskunnan viinialueilla vallinneiden poikkeuksellisen epäsuotuisten sääolojen vuoksi, joihin liittyivät epätavallisen korkeat sademäärät kesällä ja auringonpaisteen puute, asetuksen (ETY) N:o 822/87 18 artiklan 1 kohdassa vahvistetut luonnollisen alkoholipitoisuuden kohottamisrajat estävät monissa tapauksissa tavallisesti markkinoilla kysyttyjen viinien valmistuksen; tämän vuoksi kyseiselle jäsenvaltiolle olisi annettava lupa sallia vahinkoa kärsineillä alueilla alkoholipitoisuuden lisäkohottaminen asetuksen (ETY) N:o 822/87 18 artiklan 2 kohdan mukaisesti; olisi säädettävä, että jäsenvaltion on toimitettava komissiolle tiettyjä tietoja erityisesti komission asetuksen (ETY) N:o 2240/89(5) mukaisesti, ja
tässä asetuksessa säädetyt toimenpiteet ovat viinien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Yhdistyneelle kuningaskunnalle annetaan lupa sallia viinivuonna 1994/1995 asetuksen (ETY) N:o 822/87 18 artiklan 2 kohdassa säädetty alkoholipitoisuuksien lisäkohottaminen viininviljelyvyöhykkeellä A niiden tuotteiden osalta, jotka on lueteltu mainitun 18 artiklan 1 kohdan ensimmäisessä alakohdassa ja jotka on valmistettu määritetyllä alueella tuotetuista, pöytäviinien ja laatuviinien valmistukseen tarkoitetuista rypäleistä.
2 artikla
Yhdistyneen kuningaskunnan on annettava asetuksen (ETY) N:o 822/87 23 artiklan 1 kohdan toisessa alakohdassa tarkoitettujen ilmoitusten perusteella komissiolle tiedoksi viimeistään 31 päivänä toukokuuta 1995 1 artiklassa tarkoitettujen tuotteiden luonnollisen alkoholipitoisuuden kohottamiseen käytetyt määrät sokeria, tiivistettyä rypälemehua ja puhdistettua tiivistettyä rypälemehua.
Näissä tiedonannoissa on oltava arviot asetuksen (ETY) N:o 822/87 18 artiklan 2 kohdan mukaiseen alkoholipitoisuuden lisäkohottamiseen käytetyistä määristä sokeria, tiivistettyä rypälemehua ja puhdistettua tiivistettyä rypälemehua.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä marraskuuta 1994.

Labels: 12
18
17